उनके दाम्पत्य जीवन में मुठभेड़ की महत्त्वपूर्ण ज़गह थी जिसके बिना वे शायद जी नहीं पाते। कुछ खोया-खोया सा लगता। उनकी रोजमर्रा की ज़िन्दगी का एहम हिस्सा था एक-दूसरे को चोट पहुंचाना। वे एक ऐसे अखाड़े में गत बीस वर्षों से थे जहां वे दोनों ही लड़ रहे थे एक- दूसरे से। कभी-हारते कभी जीतते। यह बात दीगर है कि हार-जीत का वह आनन्द या दुख उन्हें कभी नहीं मिलता जो सामान्य तौर पर हार-जीत में हासिल होता है। कई बार उन्हें जीत में आनन्द नहीं मिलता तो कई बार हार में दुख नहीं पहुंचता था। आहत होना और आहत करना ही उनकी मुठभेड़ का कुल हासिल था। यह भी तय नहीं था कि दिन में कितनी बार हो सकता है युद्ध। जब भी समय हो यह सम्पन्न हो सकता था। कम समय हो तो हल्की-फुल्की झड़प से भी काम चला लिया जाता।